**Utfyllende informasjon om sak 7 til årsmøtet i IGU 22.03.2022:**  
Innsetmerket - Gisingerbekken Utmarkslag opplever utfordringer knyttet til spesielt 3 momenter:  
a) Manglende interesse for styrearbeid.  
b) Omfattende administrasjon med fordeling av jakt.  
c) Stadig færre søknader om elg- og hjortejakt.

Vi håper flest mulig leser godt i gjennom forslaget fra styret, og at flest mulig møter opp på årsmøtet for en god diskusjon rundt dette.

For styret er det ønskelig med en bredest mulig forankring for disse idéene blant medlemmene i IGU.

Vi ser at tiden er moden for en revidering og skriftliggjøring av reglene for jakttildeling.

I klartekst ønsker vi å produsere et godt, oversiktlig, forutsigbart og arbeidsreduserende styringsverktøy for tildeling av jakt.

a)

Tilbakemelding fra valgkomitéen om at det er veldig vanskelig å få folk til å sitte i styret i IGU, spesielt som styreleder. Her kommer også valgkomitéen med egen sak (sak 6).

De får flere tilbakemeldinger på at det er for omfattende administrasjon målt mot de få oppgavene styret normalt skal utføre.

b)

I dag skal det fordeles jakt til:

6 bukkejegere

3 hjortejaktlag

6 elgjaktlag

2 rådyrjaktlag

8 rådyrjegere

Dette medfører intet mindre enn 25 kommunikasjonspunkt mot styret/styreleder/oppsyn.

25 jegere/jaktledere og 25 kontrakter.

Styret ser et vesentlig behov for å redusere omfanget.

c)

De senere årene har vi ikke fått nok søknader om jakt, dette gjelder spesielt elg- og hjortejakt, men delvis også rådyrjakt om man ser bort fra ikkemedlemmer av utmarkslaget.

Flere sesonger har vi sett oss nødt til å slå sammen enkelte jaktperioder.

Sist sesong var det kun tilfeldigheter (trekning) som gjorde at vi ikke tildelte elgjakt til et helt ukjent lag fra gamle Østfold, men det ble fremdeles et rent utabygds jaktlag som fikk perioden. Disse jaktet, oss bekjent, kun én dag.  
Vi får flere tilbakemeldinger på at dagens struktur ikke lenger er ønskelig. De fleste var i sin tid enige om oppdeling av elg- og hjortejakt i flere, kortere perioder, men vår oppfatning er at ønskene har blitt endret med tiden.

Styret kommer derfor med et forslag til ny fordeling av storviltjakt, og delvis også rådyrjakt.

I korte trekk går endringene ut på lengre perioder og færre, men større jaktlag. Vi håper dette gjør administrering av jakta enklere, samtidig som jakta blir mer interessant. Å øke antallet jaktlagsmedlemmer fra 6 til 10 jegere er for å sikre mer effektiv jakt (herunder inntekt til utmarkslaget) og raskere rullering på lagene.

Videre er det noen små endringer knyttet til sammensetning av jaktlag og ansiennitet.

Disse endringene er tenkt for å gi mer ryddige retningslinjer, både til styrene og jegerne, da vi ikke har et godt nok systematisk og vedtatt opplegg på dette i dag.

Kriteriene for tildeling av jakt endres nærmest (ubevisst) fra styre til styre og fra år til år.